Document ID: 32013R0141

32013R0141
L 047/20
SLUŽBENI LIST EUROPSKE UNIJE
19.02.2013.
UREDBA KOMISIJE (EU) br. 141/2013
od 19. veljače 2013.
o provedbi Uredbe (EZ) br. 1338/2008 Europskog parlamenta i Vijeća o statističkim podacima Zajednice o javnom zdravlju i zdravlju i sigurnosti na radu, s obzirom na statističke podatke Europske ankete o zdravlju (EHIS)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1338/2008 Europskog parlamenta i Vijeća od 16. prosinca 2008. o statističkim podacima Zajednice o javnom zdravlju i zdravlju i sigurnosti na radu (1), a posebno njezin članak 9. stavak 1.,
budući da:
(1)
Uredbom (EZ) br. 1338/2008 uspostavlja se zajednički okvir za sustavnu pripremu europskih statističkih podataka o javnom zdravlju i zdravlju i sigurnosti na radu.
(2)
Na temelju članka 9. stavka 1. Uredbe (EZ) br. 1338/2008 potrebne su provedbene mjere za utvrđivanje podataka i metapodataka koji se moraju dostaviti o zdravstvenom stanju, determinantama zdravlja i zdravstvenoj skrbi obuhvaćenima Prilogom I. toj Uredbi te određivanje referentnih razdoblja i vremenskih razmaka za dostavu ovih podataka.
(3)
Navedeni podaci predstavljaju minimalni set statističkih podataka koji bi trebali omogućiti bolje praćenje zdravstvenih programa i politika Unije koji se odnose na socijalno uključivanje i socijalnu zaštitu, nejednakosti u području zdravstva i zdravo starenje.
(4)
S povjerljivim podacima koje su države članice poslale Komisiji (Eurostatu) trebalo bi postupati u skladu s načelom povjerljivosti statističkih podataka kako je utvrđeno u Uredbi (EZ) br. 223/2009 Europskog parlamenta i Vijeća od 11. ožujka 2009. o europskoj statistici (2) i u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (3)
(5)
Analiza troškova i koristi provedena je i ocijenjena u skladu s člankom 6. Uredbe (EZ) br. 1338/2008. Ona je pokazala da bi dostupnost usporedivih podataka iz cijele Unije mogla biti od velike koristi za odluke u području zdravstva i socijalne politike te za znanstvene potrebe, uz korištenje zajedničkih alata koji omogućuju sukladnost podataka između zemalja, iako bi se povezani troškovi razlikovali ovisno o stupnju integracije traženih varijabla i metodologije unutar postojećih nacionalnih anketa.
(6)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Područje primjene
Europski statistički podaci temeljeni na Europskoj anketi o zdravlju (EHIS) odnose se na zdravstveno stanje, zdravstvenu skrb i determinante zdravlja kao i sociodemografske karakteristike stanovništva od 15 godina i više.
Članak 2.
Definicije
Za potrebe ove Uredbe primjenjuju se sljedeće definicije:
1.
„kućanstvo” znači osoba koja živi sama ili skupina ljudi koji žive zajedno u istom privatnom stanu i dijele troškove, uključujući zajedničko nabavljanje osnovnih životnih potrepština; ova definicija ne obuhvaća kolektivna kućanstva poput bolnica, domova za pružanje njege ili stambenih domova, zatvora, vojarna, religioznih institucija, pansiona ili hostela;
2.
„uobičajeno boravište” znači mjesto na kojem osoba uobičajeno provodi razdoblje dnevnog odmora, ne uzimajući u obzir privremenu odsutnost za potrebe rekreacije, praznika, posjeta prijateljima i rodbini, posla, liječenja ili vjerskog hodočašća ili, ako to nije primjenljivo, mjesto zakonitog ili registriranog boravišta;
Osobe koje imaju uobičajeno boravište na određenom geografskom području su samo osobe:
(a)
koje su prije referentnog datuma u mjestu svog uobičajenog boravišta neprekidno živjele najmanje 12 mjeseci; ili
(b)
koje su u zadnjih 12 mjeseci prije referentnog datuma došle u mjesto svog uobičajenog boravišta s namjerom da ondje ostanu najmanje jednu godinu.
Ako nije moguće utvrditi okolnosti iz točaka (a) ili (b), „uobičajeno boravište” znači mjesto zakonitog ili registriranog boravišta;
3.
„mikropodaci” znači nesažeta razmatranja ili mjerenja karakteristika pojedinačnih jedinica;
4.
„metapodaci” znači podaci koji definiraju i opisuju ostale podatke kao i statističke poslovne procese.
Članak 3.
Potrebni podaci
1. Svaka država članica Komisiji (Eurostatu) dostavlja mikropodatke određene Prilogom I.
2. Ti se mikropodaci temelje na nacionalno reprezentativnim uzorcima vjerojatnosti.
3. S ciljem postizanja visoke razine usklađenosti rezultata anketa među državama, Komisija (Eurostat) u bliskoj suradnji s državama članicama predlaže metodološke i praktične preporuke i smjernice za odabir uzoraka i provedbu ankete u obliku „Priručnika za europsku anketu o zdravlju” uključujući uzorak upitnika.
4. Minimalna učinkovita veličina uzorka, izračunana na pretpostavci jednostavnog nasumičnog odabira uzoraka, određena je Prilogom II. Čimbenici ponderiranja izračunavaju se uzimajući u obzir vjerojatnost odabira jedinica, nedostavljanje odgovora i, prema potrebi, prilagodbu uzorka vanjskim podacima koji se odnose na podjelu osoba u ciljanom stanovništvu.
5. Mali dijelovi nacionalnog državnog područja koji ne iznose više od 2 % nacionalnog stanovništva država članica i nacionalna državna područja navedena u Prilogu III. se isključuju.
Članak 4.
Referentna godina i stanovništvo
1. Referentna godina je 2013., 2014. ili 2015.
2. Referentno stanovništvo su pojedinci starosti od 15 godina i više koji žive u privatnim kućanstvima na državnom području dotične države članice u vrijeme prikupljanja podataka.
3. Prikupljanje podataka provodi se tijekom najmanje tri mjeseca uključujući barem jedan mjesec jesenskog razdoblja (rujan - prosinac).
Članak 5.
Referentni metapodaci
1. Referentni metapodaci koji se odnose na kvalitetu dostavljaju se u skladu sa standardom Europskog statističkog sustava koji određuje Komisija (Eurostat) te o kojem se dogovara s državama članicama.
2. Države članice dostavljaju navedene metapodatke Komisiji (Eurostatu) najkasnije dva mjeseca od prijenosa mikropodataka.
Članak 6.
Dostavljanje mikropodataka i referentnih metapodataka Komisiji (Eurostatu)
1. Države članice osiguravaju konačne, potvrđene i ponderirane metapodatke i referentne metapodatke koji se odnose na kvalitetu te koji se zahtijevaju ovom Uredbom u skladu sa standardom razmjene koji odredi Komisija (Eurostat). Mikropodaci i referentni metapodaci koji se odnose na kvalitetu dostavljaju se putem usluga jedinstvene ulazne točke.
2. Mikropodaci su dostupni najkasnije do 30. rujna 2015. ili devet mjeseci nakon završetka prikupljanja nacionalnih podataka u slučajevima u kojima je anketa provedena nakon prosinca 2014.
Članak 7.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. veljače 2013.

Labels: 12
0
19